På den siste dagen av det seks dager lange statsbesøket i Chile ble det norske kongeparet møtt av de mest aggressive demonstrantene hittil.

På vei fra flyplassen i bygda Puerto Williams ble bilen med kongeparet stoppet av demonstranter som sperret landeveien.

Aksjonistene slo med flagg og med knyttnever på kongeparets bil, og ropte slagord mot den norske oppdrettsnæringen.

Kongeparet har tidligere blitt møtt av demonstranter både i hovedstaden Santiago og byen Punta Arenas. Enda mer aggressive demonstrasjoner ble det som ventet i Puerto Williams.

MOT LAKSEINDUSTRI: Demonstrantene reagerer på at lakseindustrien får områder i uberørt natur. Foto: Heiko Junge / NTB scanpix

Mot norsk oppdrettsnæring

Det skal ikke ha vært fare for kongeparet, de er fulgt av mange sikkerhetsfolk, men demonstrantene har likevel kommet tett innpå de rojale gjestene.

Demonstrantene slo også på pressebussen der NRK satt.

Demonstrantene er mot oppdrettsnæringen. De hevder blant annet at den chilenske næringen har spredt sykdom og forurenset fjordene. Striden har vart i flere år. Også da kronprins Haakon besøkte landet i 2008, ble han møtt av demonstranter.

– Vi er imot den store lakseindustrien. Vi er i en del av verden med uberørt natur, men nå har myndighetene gitt store områder til lakseindustrien. Vi prøver å ta vare på den opprinnelige virksomheten, sa Jorge Amarales til NRK i går.

Han sier de vil få verdens fokus på dette.

– Industrien forurenser de mest uberørte vannområdene i verden. Vi mener kongen er en del av lobbyen til disse selskapene, sier Amarales.

Kongeparets program i Chile Ekspandér faktaboks Tirsdag innledet kongeparet en uke med statsbesøk i Chile. Med på turen deltar også utenriksminister Ine Eriksen Søreide (H) og fiskeriminister Harald Tom Nesvik (Frp). Nedenfor følger deler av programmet: Tirsdag 26. mars: Kongeparet landet i hovedstaden Santiago på ettermiddagen og ble tatt imot av utenriksminister Roberto Ampuero. Onsdag 27. mars: Utenriksminister Ine Eriksen Søreide (H) starter dagen med et møte med sin chilenske kollega Roberto Ampuero. Deretter åpner de to utenriksministrene et norsk-chilensk havseminar. Resten av dagen går med til en rekke offisielle mottakelser og besøk for det norske reisefølget. De skal blant annet legge ned en krans ved Bernardo O'Higgings-monumentet, besøke president Sebastián Piñera og kona Cecilia Morel i presidentpalasset, besøke landets høyesterett og kongressbygning. På kvelden blir det middag for norsk og chilensk næringsliv. Torsdag 28. mars: Kongeparet åpner et næringslivsarrangement i Santiago hvor en rekke representanter for norsk og chilensk næringsliv deltar. Her holder også Chiles finansminister Felipe Larraín og fiskeriminister Harald T. Nesvik taler. Deretter skal tilbakeleveringen av gjenstander Thor Heyerdahl tok med seg fra Påskeøya, markeres på Nasjonalbiblioteket. Her holdes det også et pressemøte med kongeparet, før de drar for å besøke byens ordfører. Dagen avsluttes med en norsk returmiddag med kulturinnslag, hvor dronningen holder tale og den norske artisten SKAAR opptrer. Fredag 29 mars: Kongeparet reiser til den sørlige byen Punta Arenas og tas imot av områdets fylkesmann Jose Fernandez. Lørdag 30. mars: Kong Harald og fiskeriminister Harald T. Nesvik åpner et Antarktis-seminar i Punta Arenas. Deretter møter de byens ordfører. Det blir også tid til en Antarktis-lunsj og bedriftsbesøk hos satellittleverandøren KSAT. Søndag 31. mars: Kongeparet reiser på dagstur til Puerto Williams, verdens sørligste by. Her tas de imot av ordfører og guvernør. Deretter besøker de et utsiktspunkt, et antropologisk museum og en seilskole for barn. 1. april: Kongeparet reiser fra Punta Arenas på formiddagen.

SPERRET VEIEN: Demonstranter som er kritiske til laksenæringen, blokkerte veien og dunket på bilen til kongen og dronningen under besøket til den lille bygda Puerto Williams. Foto: Heiko Junge / NTB scanpix

Vil levere brev

Kongeparet er nå ved en seilskole, der de ble møtt av 40–50 demonstranter, som klarte å bryte gjennom sperringene.

Planen er at demonstrantene skal levere et brev til kongeparet.

Dager før Alberto Serrano skulle vise kongeparet rundt på museum i byen, skal han ha blitt sparket.

Han sier grunnen er at han har demonstrert mot laksenæringen.

– Det kom som lyn fra klart himmel. Det er utrolig overraskende, sier den chilenske museumsdirektøren til NTB.

MER AMPERT: Kongefamilien er blitt møtt av demonstranter under hele besøket, men konfrontasjonen var hardere i Puerto Williams enn de andre stedene. Foto: Heiko Junge / NTB scanpix

Omringet også i går

Også i går ble kongeparet omringet av demonstranter.

Kongeparet fikk nærkontakt med demonstrantene lørdag. Demonstrantene er kritiske til at norsk oppdrettsnæring vil etablere seg i regionen. Du trenger javascript for å se video. Kongeparet fikk nærkontakt med demonstrantene lørdag. Demonstrantene er kritiske til at norsk oppdrettsnæring vil etablere seg i regionen.

Da dronningen og kongen skulle vandre over torget, ble det etter hvert svært trangt og demonstranter trengte seg på fra alle kanter. De ropte slagord rettet mot kongeparet og landets president.

Da situasjonen ble stadig mer presset, valgte dronningen å stoppe opp for å snakke med dem. Omringet av demonstranter, presse og sikkerhetspoliti, fikk kongeparet høre hva demonstrantene hadde på hjertet.

Et av budskapene deres var «velkommen kongen, men ikke deres laks». Kongeparet sier at de selv oppsøkte demonstrantene for å høre på budskapet deres.

– Vi har opplevd det som en meningsytring, og det må de få lov til.

Det er gledelig å se at demokratiet fungerer. Det er det er et tegn på, sa kong Harald til NRK.